右司公致書顯上人并遺楮衾詩以贊之併簡都公
作者：李處權
朝代：宋

paragraphs: 緇徒中有人，籍甚初與顯。
是非不掛口，好惡不入眼。
終日但怡怡，言行無可揀。
外相示枯槁，風味殊不淺。
初公如鶴長，昂藏誰得管。
今秋忽坐脱，山立不少偃。
顯公方晏如，隨緣自舒卷。
平生三事衲，夏燠冬不煖。
大雅右司公，國器乃瑚璉。
頗敦方外契，淵明亦親遠。
道術久相忘，書來叙繾綣。
一被直千金，溪簾浄冰蠒。
邀我置香茗，撫玩不忍展。
而我在家僧，業習盡鉏剗。
琴書不療饑，拙生良可莞。
未識韓荆州，不敏懷媿赧。
向來袖漫刺，到門不及款。
音問復後時，當蒙貸疏懶。
公如驥騰驤，我類鼈跛蹇。
出處固不同，投分悵已晚。
明年壑源春，驅車望雲巘。
載醪問奇字，從公定忘返。